## Rješenje Ustavnog suda Republike Hrvatske U-III-1079/1998 od 25

### NN 13/1999 (5.2.1999.), Rješenje Ustavnog suda Republike Hrvatske U-III-1079/1998 od 25

# **USTAVNI SUD REPUBLIKE HRVATSKE**

Ustavni sud Republike Hrvatske u Vijeću sastavljenom od dopredsjednika
Suda Jurice Malčića, kao predsjednika Vijeća, te sudaca Mladena Žuvele
i mr. Vojislava Kučekovića, kao članova Vijeća u postupku povodom ustavne
tužbe T. M., L. P. i M. Š., sve iz Z., na sjednici Vijeća održanoj 25.
siječnja 1999. godine, jednoglasno je donio

## **RJEŠENJE**

1. Ustavna tužba se odbacuje.

2. Ovo rješenje će se objaviti u "Narodnim novinama".

Obrazloženje

T. M., L. P. i M. Š., sve iz Z., zastupane po Odvjetničkom društvu V.
i p., te odvjetnicama R. I. i G. B. iz Z., podnijele su ustavnu tužbu u
povodu rješenja Odjela za upravno pravne poslove Gradskog ureda za imovinsko
pravne poslove Grada Z., klasa: UP/I-942-01/97-01/19 od 30. rujna 1998.
godine. Tim rješenjem, A. B. iz Z. vraćeni su temeljem Zakona o naknadi
za imovinu oduzetu za vrijeme jugoslavenske komunističke vladavine ("Narodne
novine", broj 92/96) u vlasništvo 3 stana u stambenoj zgradi u B. ulici
broj 11 u Z., a na kojima su podnositeljice ustavne tužbe imale stanarsko
pravo i za koje su podnijele zahtjev za otkup sukladno Zakonu o prodaji
stanova na kojima postoji stanarsko pravo.

Podnositeljice u ustavnoj tužbi navode da su im tim rješenjem povrijeđena
ustavna prava iz članaka 14., 18., 19. i 48. Ustava Republike Hrvatske.
To obrazlažu time da o navedenom upravnom postupku nisu obaviještene niti
su u njemu kao zainteresirane stranke sudjelovale.

Ustavna tužba nije dopuštena.

Odredbom članka 28. stavak 1. Ustavnog zakona o Ustavnom sudu Republike
Hrvatske ("Narodne novine", broj 13/91, u nastavku: Ustavni zakon) propisano
je da svatko može podnijeti ustavnu tužbu ako smatra da mu je odlukom sudbene,
upravne vlasti ili drugih tijela koja imaju javne ovlasti povrijeđeno jedno
od Ustavom utvrđenih sloboda i prava čovjeka i građanina.

U stavku 2. istog članka određeno je da ako je zbog povrede ustavnih
prava dopušten drugi pravni put, ustavna se tužba može podnijeti tek nakon
što je taj pravni put iscrpljen.

U skladu sa stavkom 3. tog članka u stvarima u kojima je dopušten upravni
spor, odnosno revizija u parničnom ili izvanparničnom postupku, pravni
put je iscrpljen nakon što je odlučeno i o tim pravnim sredstvima.

U konkretnom slučaju, prema stanju spisa, podnositeljice nisu sudjelovale
u postupku koji je prethodio donošenju osporenog rješenja; to rješenje
uručeno im je, na njihov zahtjev, nakon pravomoćno okončanog postupka.

Kako stranka u postupku pred Ustavnim sudom Republike Hrvatske može
biti, redovito, samo osoba koja je sudjelovala (i) u postupku koji prethodi
ustavnosudskom postupku, to i podnositeljice da bi stekle ovlaštenje na
podnošenje ustavne tužbe, moraju, ako se uzdaju u svoje pravo i položaj
zainteresirane stranke u upravnom postupku, iscrpiti prethodno dopuštena
pravna sredstva u tom postupku.

Iz navedenog slijedi da je ustavna tužba preuranjena jer nisu ispunjene
pretpostavke za odlučivanje o biti stvari odnosno za podnošenje ustavne
tužbe te tako nije iscrpljen dopušteni pravni put.

Stoga temeljem članka 26. Ustavnog zakona, a u svezi s člankom 58. Poslovnika
Ustavnog suda Republike Hrvatske ("Narodne novine", broj 29/94) riješeno
je kao u izreci pod točkom 1.

Odluka o objavi ovog rješenja (točka 2. izreke) temelji se na odredbi
članka 20. stavak 1. Ustavnog zakona.

Uslijed odluke o ustavnoj tužbi Sud nije uzeo u razmatranje prijedlog
za privremenu obustavu izvršenja koji su podnositeljice u ustavnoj tužbi
predložile.

Broj: U-III-1079/1998
Zagreb, 25. siječnja 1999.

USTAVNI SUD REPUBLIKE HRVATSKE

Predsjednik Vijeća
**Jurica Malčić,** v. r.

Rješenje, NN 13/1999-305